FI Euroopan unionin virallinen lehti C 244/23

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2008/C 244/09)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”ZNOJEMSKÉ PIVO”

EY-numero: CZ-PGI-005/0376-14.10.2004

SMM ( X ) SAN ( )

Tässä yhteenvedossa esitetään eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Úřad průmyslového vlastnictví Osoite: Antonína Čermáka 2a CZ-160 68 Praha 6-Bubeneč Puhelin: (420) 220 38 31 11 Faksi: (420) 221 32 47 18 Sähköposti: posta@upv.cz

2. Ryhmittymä:

Nimi: Starobrno, a. s. Osoite: Hlinky 160/12 CZ-661 47 Brno Puhelin: (420) 543 51 61 11 Faksi: (420) 543 21 10 35 Sähköposti: starobrno@starobrno.cz Kokoonpano: Tuottaja/jalostaja ( X ) muu ( )

Kyseessä on asetuksen (EY) N:o 510/2006 5 artiklan 1 kohdassa tarkoitettu poikkeus, koska alalla toimii vain yksi tuottaja. Komission asetuksen (EY) N:o 1898/2006 2 artiklan vaatimukset täyttyvät, koska hakija on ainoa maantieteellisesti rajatulla alueella toimiva tuottaja ja ”Znojemské pivo” -olutta valmistetaan kyseisellä alueella jäljempänä kuvatulla menetelmällä raaka-aineista, joiden ominaisuudet ja laatu on määritelty, ja käyttäen paikallisia vesilähteitä. Tämä antaa ”Znojemské pivo” -oluelle sen erityisominaisuudet ja erottaa sen lähialueilla valmistettavista oluista. Tuotannon ainutlaatuisuus johtuu kaupungin panimotoiminnan monisatavuotisesta perinteestä maatieteellisesti rajatulla alueella. ”Znojemské pivo” -nimitys liittyy perinteisesti ja yksinomaisesti kyseiseen maatieteelliseen alueeseen.

3. Tuotelaji:

Ryhmä 2.1 — Oluet

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi: ”Znojemské pivo”

4.2 Kuvaus: ”Znojemské pivo” -olutta valmistetaan seuraavissa perusluokissa: vaalea hanaolut, tumma hanaolut ja lageroluet.

Valmistuksessa käytettävät raaka-aineet:

Mallas — kaksirivisestä kevätohrasta valmistettu mallas. Maltaan ominaisuuksien on oltava seuraavien arvojen mukaisia:

Uute maltaan kuiva-aineessa (Paino-%) Vähint. 78,0 Kolbach-luku (%) 38,0 ±3 Diastaasiaktiivisuus (WK-yksiköinä) Vähint. 220 Todellinen käymisaste (%) Enint. 82 Friabiliteetti (%) Vähint. 80,0

Vesi — kaupungin vedenjakelujärjestelmästä saatava vesi.

Humala — lajikkeet Žatecký poloraný červeňák ja Magnum Hallertau joko murskattuna tai uutteena. Käytetyt humalalajikkeet antavat ”Znojemské pivolle” sen tyypillisen miedon katkeruuden.

Eri olutluokkien ominaisuudet:

Vaalea hanaolut

Kantavierre (uutepitoisuus) 8–10 %.

Alkoholipitoisuus (tilavuus- %) 3,2–4,0.

Katkeroainepitoisuus (EBC-yksiköinä) 17–25.

Väri (EBC-yksiköinä) 8–12.

Hiilihappopitoisuus (mg/l) 4,8–5,5.

Hanaolut, korkeampi käymisaste, mieto katkeruus, humalan aromi, hyvä vaahtoavuus ja tasapainoinen maku, maun voimakkuus keskivahvasta vahvaan.

Tumma hanaolut

Kantavierre (uutepitoisuus) 9–10 %.

Alkoholipitoisuus (tilavuus- %) 3,8–4,0.

Katkeroainepitoisuus (EBC-yksiköinä) 18–25.

Väri (EBC-yksiköinä) 35–90.

Hiilihappopitoisuus (mg/l) 4,4–5,5.

Tumma olut, granaatinpunainen väri, maku ja aromi miellyttävästi mallasmaisen karamellimaisia, vähemmän erottuva katkeruus, maun voimakkuus keskivahva.

Lageroluet

Kantavierre (uutepitoisuus) 11–12 %.

Alkoholipitoisuus (tilavuus- %) 4,5–5,0.

Katkeroainepitoisuus (EBC-yksiköinä) 23–30.

Väri (EBC-yksiköinä) 11–14.

Hiilihappopitoisuus (mg/l) 4,4–5,5.

Keskisuuri käymisaste, täyteläisempi maku, katkeruus keskivahvasta vahvahkoon, puhdas aromi ja tasapainoiset makuominaisuudet, keskivahva täyteläisyys, maun voimakkuus suurempi ja hyvä vaahtoavuus.

4.3 Maantieteellinen alue: Znojmon alue

4.4 Alkuperätodisteet: Valmistaja pitää kirjaa kaikkien raaka-aineiden toimittajista, valmiiden tuotteiden vastaanottajista ja tuotannon aikana tehtävistä tarkastuksista. Tuotannon aikana tehtävistä tarkastuksista ja eritelmään liittyvästä valvonnasta huolehtii Brnossa toimiva valtion maatalous- ja elintarvikevirasto (Státní zemědělská a potravinářská inspekce). Jokainen tuote varustetaan lakisääteisillä merkinnöillä valmistajasta. Kotimaisen humalan alkuperän tarkastaa säännöllisesti Žatecissa toimiva humala-alan tutkimuslaitos (Výzkumný ústav chmelařský), joka varmistaa humalan lajikepuhtauden.

4.5 Tuotantomenetelmä: ”Znojemské pivon” valmistukseen käytetään kolmea perusraaka-ainetta: laadukasta kaksirivisestä kevätohrasta valmistettu mallasta, jolla on edellä mainitut ominaisuudet, lajikkeiden Žatecký poloraný červeňák ja Magnum Hallertau humalaa ja kaupungin vesijakelujärjestelmästä saatavaa juomavettä, jota ei jatkokäsitellä. Valmistus alkaa rouhimalla mallas ja sekoittamalla se veteen. Tätä seuraa perinteinen kaksivaiheinen keittomäskäys (dekoktio), jonka avulla saavutetaan optimaalinen lämpötila aineiden liukenemiseksi maltaasta. Tärkein tekninen vaihe on oluen keitto, kun vierre (maltaasta liuennut veteen sekoittunut uute) keitetään humalan kanssa. Vaiheen lopputuotteena saadaan humaloitu vierre. Vielä kuumasta vierteestä erotetaan rapa, minkä jälkeen sen annetaan jäähtyä ja käydä. Pääkäyminen tapahtuu Znojmossa perinteisissä käymissammioissa, jossa jäähtynyt vierre ilmastetaan ja hiivataan. Pääkäyminen kestää avoimissa sammioissa noin seitsemän päivää. Sen aikana maltaan sokerit muuttuvat hiivan vaikutuksesta alkoholiksi, minkä sivutuotteena syntyy hiilidioksidia. Käytetty hiivakanta on Saccharomyces cerevisiae uvarum, joka on ns. pohjahiiva. Pääkäymisen päätyttyä sammiot jäähdytetään, hiiva kerrostuu pohjalle (mistä nimitys pohjahiiva) ja tämä ”nuorolut” siirretään kypsytyskellariin. Oluen kypsytys kestää olutluokasta riippuen 30–90 päivää. Kypsymisen aikana on tärkeää pitää lämpötila matalana noin 2 °C:ssa. Kypsytyksen tarkoitus on saavuttaa oluen optimaaliset organoleptiset ominaisuudet ja hiilidioksidin kyllästymisaste sekä kirkastaa olut. Ennen laskemista kuljetusastioihin tai pulloihin nuorolut suodatetaan hiivan poistamiseksi, mitä seuraa stabilointi ja pastörointi oluen kolloidisen ja mikrobiologisen säilyvyyden parantamiseksi. Olut kypsyy kellareissa, jotka ovat kytköksissä Znojmon kaupungin historiallisiin maanalaisiin tiloihin. Olut lasketaan täyttölaitteessa pulloihin tai astioihin ja toimitetaan asiakkaille.

4.6 Yhteys maantieteelliseen alkuperään: Varhaisin maininta oluenpanosta Znojmossa on vuodelta 1278. Kaarle IV:n ajalta peräisin oleva nk. ”Losunková kniha” (1363) mainitsee talot ja kaupunkilaiset, joilla on oluenpano-oikeus. Näiden joukossa on myös mallastaja Hostan (jonka nimistä tuli symboli ”Znojemské pivolle” ja Znojnon panimotoiminnalle). Jo vuodelta 1629 on maininta kahdesta itsenäisestä kaupunginpanimosta. Vuonna 1924 molemmat kaupunginpanimot yhdistyivät ja Znojmosta tuli panimotuotannon keskuspaikka Podyjín alueella. Yksityistämisen jälkeen vuonna 1993 kaupungin panimotoiminnan perinnettä jatkoi HOSTAN s.r.o. -yritys. Yritys fuusioitui vuonna 2002 STAROBRNO a.s. -yrityksen kanssa. Seuraajayritys on STAROBRNO-nimisenä jatkanut perinteisen ”Znojemské pivon” valmistusta, joka juontaa juurensa 1200-luvulta.

”Znojemské pivoa” valmistetaan maatieteellisesti rajatulla alueella edellä kuvatulla menetelmällä raaka-aineista, joiden ominaisuudet ja laatu on määritelty, ja käyttäen paikallisia vesilähteitä. Tämä antaa ”Znojemské pivolle” sen erityisominaisuudet. Tuotannon ainutlaatuisuus johtuu kaupungin panimotoiminnan monisatavuotisesta perinteestä maatieteellisellä alueella.

Tšekin tasavalta maineikkaimmassa, PIVEX-messujen yhteydessä järjestettävässä kilpailussa ”Znojemské pivo” on voittanut palkintoja kolmessa kilpailun neljästä sarjasta (vuosina 1997 ja 1998). Tšekin mallastajien ”Cena českých sládků” -kilpailussa Znojemské pivo 12 % Premium — světlý ležák tunnustettiin kolmanneksi parhaaksi olueksi vuonna 1997.

Vuonna 1999 ”Znojemské pivo” voitti PIVEX-messuilla 1. palkinnon oluella 12 % Hostan Premium ja 2. palkinnon oluella 10 % Hostan Granát sekä ”Cena českých sládků” -kilpailussa 1. palkinnon oluella 11 % Hradní — světlý ležák. Vuonna 2000 ”Znojemské pivo” voitti 1. palkinnon Pivní kurýr -olutjulkaisun järjestämässä ”Naše pivko” -kilpailussa. ”Znojemské pivon” toistaiseksi voittoisin vuosi oli 2001, kun se sai toistamiseen 1. palkinnon ”Naše pivko” -kilpailussa ja Znojemské pivo Hostan — Naše pivko voitti hanaoluiden sarjan Tšekin tasavalta arvovaltaisimmassa ”České pivo” -kilpailussa ja Znojemské pivo Hostan — Hradní sai 3. palkinnon lageroluiden sarjassa samassa kilpailussa. Menestys jatkui samana vuonna, kun Znojemské pivo Hostan — Hradní sai 2. palkinnon ”Cena českých sládků” -kilpailussa. Vuosina 2003 ja 2004 Znojemské pivo Hostan — Naše pivko sai laatutunnustuksen ”Zlatý pohár PIVEXU” -kilpailussa.

Kuluttajat tietävät kaikkien markkinoilla olevien ”Znojemské pivo” -olutlaatujen osalta, että kyse voi olla vain maantieteellisesti rajatulla alueella valmistetusta ”Znojemské pivo” -oluesta.

”Znojemské pivo” -alkuperänimitys on rekisteröity Tšekin tasavallassa numerolla 186 vuonna 2002.

4.7 Valvontaelin:

Nimi: Státní zemědělská a potravinářská inspekce, Inspektorát v Brně Osoite: Běhounská 10 CZ-601 26 Brno Puhelin: (420) 542 42 67 02 Faksi: (420) 542 42 67 17 Sähköposti: epodatelna@szpi.gov.cz

4.8 Merkinnät: —

(1) EUVL L 93, 31.3.2006, s. 12.